CELEX: 32016R0235
Language: mt
Date: 2016-02-18 00:00:00
Title: Regolament tal-Kummissjoni (UE) 2016/235 tat-18 ta' Frar 2016 li jemenda l-Anness II tar-Regolament (KE) Nru 110/2008 tal-Parlament Ewropew u tal-Kunsill dwar id-definizzjoni, id-deskrizzjoni, il-preżentazzjoni, l-ittikkettar u l-protezzjoni ta' indikazzjonijiet ġeografiċi ta' xorb spirituż

19.2.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 44/7
            
         REGOLAMENT TAL-KUMMISSJONI (UE) 2016/235
   tat-18 ta' Frar 2016
   li jemenda l-Anness II tar-Regolament (KE) Nru 110/2008 tal-Parlament Ewropew u tal-Kunsill dwar id-definizzjoni, id-deskrizzjoni, il-preżentazzjoni, l-ittikkettar u l-protezzjoni ta' indikazzjonijiet ġeografiċi ta' xorb spirituż
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Ir-Regolament (KE) Nru 110/2008 tal-Parlament Ewropew u tal-Kunsill tal-15 ta' Jannar 2008 dwar id-definizzjoni, id-deskrizzjoni, il-preżentazzjoni, l-ittikkettar, u l-protezzjoni ta' indikazzjonijiet ġeografiċi ta' xorb spirituż (1), u b'mod partikolari l-Artikolu 26 tiegħu,
   Billi:
   
               (1)
            
            
               L-Anness II tar-Regolament (KE) Nru 110/2008 jipprevedi li x-xorb spirituż tal-kategorija 32 “Likur” huwa prodott billi tingħata t-togħma lil alkoħol etiliku ta' oriġini agrikola jew distillat ta' oriġini agrikola jew xarba spirituża waħda jew aktar jew taħlita tagħhom, dolċifikata u miżjuda bi prodotti ta' oriġini agrikola jew oġġetti tal-ikel bħal krema, ħalib jew prodotti oħra tal-ħalib, frott, inbid jew inbid aromatizzat. Madankollu, il-proprjetajiet organolettiċi bażiċi li jikkaratterizzaw din il-kategorija ta' xorb spirituż ma jeħtiġux kemm it-togħma mogħtija u ż-żieda ta' prodotti ta' oriġini agrikola jew oġġetti tal-ikel. L-użu ta' waħda minnhom huwa biżżejjed sabiex jinkiseb prodott bil-karatteristiċi ġeneralment mistennija mill-konsumaturi għal likur. Għaldaqstant għandha tkun permessal-kummerċjalizzazzjoni taħt il-kategorija 32 “Likur” ta' xorb spirituż magħmul jew billi tingħata t-togħma lil alkoħol etiliku ta' oriġini agrikola jew distillat ta' oriġini agrikola jew xarba spirituża waħda jew aktar jew taħlita tagħhom jew biż-żieda ta' prodotti ta' oriġini agrikola jew oġġetti tal-ikel magħhom.
            
         
               (2)
            
            
               Għaldaqstant l-Anness II tar-Regolament (KE) Nru 110/2008 għandu jiġi emendat skont dan.
            
         
               (3)
            
            
               Il-miżuri previsti f'dan ir-Regolament huma konformi mal-opinjoni tal-Kumitat għax-Xorb Spirituż,
            
         ADOTTAT DAN IR-REGOLAMENT:
   Artikolu 1
   L-Anness II tar-Regolament (KE) Nru 110/2008 huwa emendat skont l-Anness ta' dan ir-Regolament.
   Artikolu 2
   Dan ir-Regolament jidħol fis-seħħ fit-tielet jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-18 ta' Frar 2016.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 39, 13.2.2008, p. 16.
   
      ANNESS
      Fil-punt (a) tal-kategorija 32 tal-Anness II tar-Regolament (KE) Nru 110/2008, il-punt (ii) jinbidel b'dan li ġej:
      
         
                     “(ii)
                  
                  
                     prodott bl-użu ta' alkoħol etiliku ta' oriġini agrikola jew distillat ta' oriġini agrikola jew xarba spirituża waħda jew aktar jew taħlita tagħhom, li jkun dolċifikat u miżjud b'togħma, prodott ta' oriġini agrikola jew oġġett tal-ikel wieħed jew aktar.”